Folketing
2014-06-10

Jeg håber så også, at fru Inger Støjberg anerkender, at tingene gik lidt over gevind i 2009 og 2010. Da kom man jo til at bruge for mange penge. Man overskred sine budgetter og kom til at ansætte for mange i den offentlige sektor. Det er så rigtigt, at vi overtog på et tidspunkt, hvor vi var nødt til at rydde op, og det har vi gjort, og derfor er vi nu i en situation, hvor vi overholder budgetterne. Der er kommet færre ansatte end dengang, hvor Venstre og Konservative lod budgetterne løbe løbsk, og nu har vi så fået styr på tingene. Sådan er det jo. Nu kan fru Inger Støjberg jo ikke få ordet igen, men det kan være, at nogle andre Venstremænd tager ordet, og så ville det også være rart, hvis jeg kunne blive bekræftet i – for det har ikke stået helt klart i dag – at hvis man havde kørt med Venstres nulvækst i alle årene, havde der været færre ansatte i den offentlige sektor. Vi har jo ikke kørt med nulvækst. I 2012 havde vi 0,4 pct.s vækst, i 2013 havde vi 0,8 pct.s vækst, og i 2014 ser det ud til, at vi får 1,2 pct.s vækst. Der har ikke været nulvækst. Hvis Venstre havde haft ansvaret og haft deres nulvækst, havde vi haft endnu færre ansatte i den offentlige sektor, og jeg synes bare, det ville være rigtig rart, hvis Venstre efterhånden ville bekræfte det.